**อันดับดัชนีชี้วัดคอร์รัปชันโลก ปี 2558 ของประเทศไทย**

ต่อจากนี้ไป ขอเชิญรับฟังไทยคู่ฟ้าครับ

องค์กรเพื่อความโปร่งใสนานาชาติได้จัดอันดับดัชนีชี้วัดคอร์รัปชันโลก ปี 2558 โดยประเทศไทยอยู่ในอันดับ 3 ของกลุ่มประเทศอาเซียน และอันดับ 76 จากประเทศทั่วโลก ขยับขึ้นมาจากเดิม 9 อันดับ ซึ่งพลเอก ประยุทธ์ จันทร์โอชา นายกรัฐมนตรี ยอมรับผลการจัดอันดับดังกล่าว และเห็นว่าประเทศไทยควรจะต้องใสสะอาดมากขึ้นเรื่อย ๆ จากความตั้งใจจริงของรัฐบาลและประชาชนทุกภาคส่วน โดยที่ผ่านมารัฐบาลได้ตั้งคณะกรรมการต่อต้านการทุจริตแห่งชาติ คณะกรรมการติดตามและตรวจสอบการใช้จ่ายงบประมาณภาครัฐ โยกย้ายข้าราชการที่ได้รับการร้องเรียน ออก พ.ร.บ.การอํานวยความสะดวกในการพิจารณาอนุญาตของทางราชการ พ.ศ. 2558 และการเปิดเผยข้อมูลข่าวสารผ่านระบบอิเล็กทรอนิกส์ต่าง ๆ เป็นต้น ทั้งนี้ รัฐบาลให้ความสำคัญกับการปลูกฝังจิตสำนึกที่ดีแก่ประชาชนโดยเฉพาะเยาวชนร่วมกับการปราบปรามการทุจริต เพื่อแก้ไขปัญหาทุจริตคอร์รัปชันอย่างยั่งยืน

ร่วมเดินหน้าประเทศไทย กับสำนักโฆษก สำนักเลขาธิการนายกรัฐมนตรี